**Nu suntem deloc fricoşi**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin ogradă, printre raţe

Bob, Tărcuş şi cu Grivei

Trei căţei pufoşi se joacă

Şi se ceartă între ei:

– Eu aici sunt cel mai mare!

– Iar eu cel mai curajos!

– Eu mă lupt chiar şi cu lupul,

Cât n-o fi de fioros!

Deodată în ogradă

Vine un gânsac nervos.

– Haide iute să ne-ascundem

– Ăsta nu-i chiar… sănătos!

Şi căţeii fuga, fuga,

Se ascund sub un tufiş.

Stau chitic, nici mârc nu zic,

Se tot uită pe furiş.

– Mârr, mârr, mârr! bătrânul Rex

Pare-se că-i supărat:

– Frică vi-i de un gânsac?

– Hai, ieşiţi, că a plecat…

– Las’ că-i arătăm noi lui!

Din tufiş ies trei căţei.

– Nu suntem deloc fricoşi,

Suntem doar… prea mititei.